ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Δεκεμβρίου 1999

σχετικά με το αίτημα του Ηνωμένου Βασιλείου για αναστολή, δυνάμει του άρθρου 20 παράγραφος 2 της οδηγίας 97/33/ΕΚ ("οδηγία για τη διασύνδεση"), της υποχρέωσης για την εισαγωγή συστήματος προεπιλογής φορέα

[κοινοποιηθείσα υπό τον αριθμό Ε(1999) 5030]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2000/54/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 97/33/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1997, για τη διασύνδεση στο χώρο των τηλεπικοινωνιών προκειμένου να διασφαλισθεί καθολική υπηρεσία και διαλειτουργικότητα, με εφαρμογή των αρχών παροχής ανοικτού δικτύου (ΟΝΡ)(1), όπως τροποποιήθηκε από την οδηγία 98/61/ΕΚ(2), και ειδικότερα το άρθρο 20 παράγραφος 2,

Εκτιμώντας τα ακόλουθα:

(1) η οδηγία 97/33/ΕΚ εναρμονίζει τους όρους διασύνδεσης και πρόσβασης στις τηλεπικοινωνιακές υπηρεσίες που είναι προσιτές στο κοινό. Οι εθνικές ρυθμιστικές αρχές πρέπει να απαιτούν, δυνάμει του άρθρου 12 παράγραφος 7, από τους φορείς εκμετάλλευσης των δημοσίων τηλεπικοινωνιακών υπηρεσιών που έχουν σημαντική ισχύ στην αγορά, να διευκολύνουν τους συνδρομητές τους να προεπιλέγουν φορείς παροχής τηλεπικοινωνιακών υπηρεσιών που είναι προσιτές στο κοινό, και να διασφαλίσουν ότι οι αναγκαίες διευκολύνσεις θα αρχίσουν να παρέχονται από την 1η Ιανουαρίου 2000. Ωστόσο, δυνάμει του άρθρου 20 παράγραφος 2, σύμφωνα με το οποίο, τα ενδιαφερόμενα κράτη μέλη μπορούν να αποδείξουν ότι οι εν λόγω υποχρεώσεις θα επέβαλαν υπερβολική επιβάρυνση σε ορισμένους οργανισμούς ή κατηγορίες οργανισμών, η Επιτροπή μπορεί να αναστείλει την εκπλήρωση των υποχρεώσεων αυτών από τα κράτη μέλη, μετά από αίτημα αυτών και όπου η αναστολή αυτή είναι δικαιολογημένη. Η Επιτροπή πρέπει να εξετάζει τα αιτήματα, λαμβάνοντας υπόψη την ιδιαίτερη κατάσταση στο εν λόγω κράτος μέλος και την ανάγκη διασφάλισης ενιαίου ρυθμιστικού περιβάλλοντος σε κοινοτικό επίπεδο·

(2) Το Ηνωμένο Βασίλειο ζήτησε με επιστολή της 30ής Οκτωβρίου 1998, αναστολή ενός έτους της προθεσμίας της 1ης Ιανουαρίου 2000 για την εισαγωγή από την British Telecom (BT) συστήματος προεπιλογής φορέα για εθνικές και διεθνείς κλήσεις, και αναστολή δύο ετών για όλες τις άλλες μορφές κλήσεων, όπως π.χ. τις τοπικές κλήσεις και τις κλήσεις σε δίκτυα κινητής τηλεφωνίας. Οι κύριοι λόγοι για την υποβολή του εν λόγω αιτήματος ήταν η έλλειψη προετοιμασίας στο Ηνωμένο Βασίλειο για την εισαγωγή συστήματος προεπιλογής φορέα πριν το Δεκέμβριο 1997, η ανάγκη να διασφαλισθεί η ακεραιότητα του δικτύου στο πλαίσιο των αλλαγών εν όψει της νέας χιλιετίας, καθώς και των αλλαγών αριθμοδότησης, η έλλειψη εγγενούς ευκολίας για την εισαγωγή συστήματος προεπιλογής φορέα στο πλαίσιο των αλλαγών της BT, και η πληθώρα των μορφών κλήσεων που θα είναι προσιτές μέσω του συστήματος προεπιλογής φορέα στο Ηνωμένο Βασίλειο·

(3) η ως άνω αναστολή, αφορά την εισαγωγή στο Ηνωμένο Βασίλειο συστήματος προεπιλογής φορέα που θα βασίζεται σε κέντρο μεταγωγής και θα καλύπτει όλες τις μορφές κλήσεων. Οι δυσκολίες σχετικά με την προετοιμασία πριν το Δεκέμβριο 1997 και τις αλλαγές, τόσο εν όψει της νέας χιλιετίας, όσο και στην αριθμοδότηση, δεν δικαιολογούν καμία αναστολή, δεδομένου ότι ήταν ήδη γνωστές όταν εκδόθηκε η τροποποίηση της οδηγίας για τη διασύνδεση. Δεν μπορεί να θεωρηθεί ως δικαιολογία, ούτε η έλλειψη εγγενούς ευκολίας για την εισαγωγή συστήματος προεπιλογής φορέα στο πλαίσιο των αλλαγών της BT, δεδομένου ότι μπορούν να επιλεγούν άλλες μέθοδοι για τη διασφάλιση της εισαγωγής του συστήματος. Επιπλέον, οι υπηρεσίες που πρόκειται να χορηγηθούν ορίζονται από την οδηγία και δεν μπορούν να αποτελέσουν λόγο παροχής της ως άνω αναστολής. Επίσης, δεδομένης της σημασίας του συστήματος προεπιλογής φορέα για τον ανταγωνισμό στην αγορά των τηλεπικοινωνιών, πρέπει να τηρηθούν όλες οι διαδικασίες για τη συντονισμένη εισαγωγή του συστήματος στην Κοινότητα. Ως εκ τούτου, το αίτημα για αναστολή δεν δικαιολογείται εάν ληφθεί υπόψη η ιδιαίτερη κατάσταση στο Ηνωμένο Βασίλειο και η ανάγκη διασφάλισης ενιαίου ρυθμιστικού περιβάλλοντος σε κοινοτικό επίπεδο·

(4) μία αναστολή, όμως τριών μηνών, θεωρείται σκόπιμη προκειμένου να τεθούν σε εφαρμογή οι διευθετήσεις, έως ότου εισαχθεί το σύστημα προεπιλογής φορέα που θα βασίζεται σε κέντρο μεταγωγής, καθώς και για την αποφυγή επιβολής υπερβολικής επιβάρυνσης στην BT και σε άλλους φορείς παροχών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το Ηνωμένο Βασίλειο δύναται να αναβάλει έως την 1η Απριλίου 2000 την εφαρμογή του άρθρου 12 παράγραφος 7 της οδηγίας 97/33/ΕΚ σχετικά με την εισαγωγή συστήματος προεπιλογής φορέα στο δίκτυο των δημοσίων τηλεπικοινωνιών της British Telecom.

Άρθρο 2

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και Βορείου Ιρλανδίας.

Βρυξέλλες, 22 Δεκεμβρίου 1999.

Για την Επιτροπή

Erkki LIIKANEN

Μέλος της Επιτροπής

(1) ΕΕ L 199 της 26.7.1997, σ. 32.

(2) ΕΕ L 268 της 3.10.1998, σ. 37.